**Prof. dr. Mateja Erdani Kreft**

Prof. dr. Mateja Erdani Kreft je visokošolska učiteljica na Medicinski fakulteti Univerze v Ljubljani (UL MF), kjer je leta 2002 tudi doktorirala. Predava vsebine celične biologije, genetike, tkivnega inženirstva in regenerativne medicine na UL MF in drugih fakultetah Univerze v Ljubljani. Sodeluje na interdisciplinarnem doktorskem študiju Biomedicina in Bioznanosti. Je mentorica pri dveh zaključenih in treh tekočih doktorskih nalogah. Kot avtorica ali urednica je sodelovala pri izdaji univerzitetnih učbenikov s področja celične biologije in genetike. Bila je mentorica pri raziskovalnih, diplomskih, magistrskih in doktorskih nalogah; šest je bilo nagrajenih s Prešernovo nagrado, ena s Pomursko raziskovalno nagrado in dve s Krkino nagrado. Leta 2017 je prejela pohvalo za najboljšega pedagoškega delavca študija mikrobiologije na Biotehniški fakulteti Univerze v Ljubljani. Raziskovalno deluje na področju celične biologije, humane genetike, tkivnega inženirstva in regenerativne medicine. V slovenski raziskovalni prostor je prenesla metodo korelativne mikroskopije, ki povezuje svetlobno in elektronsko mikroskopijo in tako omogoča proučevanje istih bioloških struktur s prednostmi obeh mikroskopij. Razvila je postopek za pripravo diferenciranega urotelija sečnega mehurja iz nediferenciranih celic, kar ima velik potencial za uporabo v regenerativni medicini in je inovacija v svetovnem merilu. Vodi in sodeluje pri domačih in mednarodnih raziskovalnih projektih kot tudi projektih z gospodarstvom, predvsem na področju načrtovanja, izvedbe in analize bioloških testov na biomimetičnih modelih *in vitro* in ima s tega področja tudi tri patente. Kot raziskovalka se je izpopolnjevala na Oddelku za celično biologijo in onkologijo Inštituta Mario-Negri Sud v Italiji, na Oddelku za Molekularno karcinogenezo Univerze v Yorku v Veliki Britaniji in na Leibnizevem inštitutu za raziskave arterioskleroze Univerze v Münstru v Nemčiji.